বিরতির আগে দুই দলের লড়াইয়ে একরকম সমতা ছিল। অত পানসে ছিল না। তবে ভারতীয় ফুটবলের নতুন প্রজন্ম যে প্রতিভার দিক থেকে এগিয়ে সেটা পরিষ্কার হয়েছে প্রথমার্ধে। বল পজেশন ও টেকনিকে তারা চমত্কার। এখানে বারবার হোঁচট খেয়েছে পাকিস্তান। গোলরক্ষক ইজাজ বাট প্রথম পরীক্ষা দেন ১১ মিনিটে বিনিতের জোরালো শট ঠেকিয়ে। ১৯ মিনিটে একদম ওপেন করেও পাকিস্তানি গোলরক্ষককে ফাঁকি দিতে পারেনি। ডানদিকে ফারুকের এক দৌড়ে খুলে যায় গোলমুখ। বাইলাইন থেকে দারুণ এক বল বানিয়ে দিলেও মানভিরের শটে প্রাচীর হয়ে দাঁড়িয়ে যান ইজাজ। একটু বাদে তিনি ফিস্ট করেন আশিক কুরনিয়ানের শট। গোলরক্ষকের এই খেলা দলকে উজ্জীবিত করে দেওয়ার মতো। সতীর্থরাও জেগে ওঠেন এবং কয়েকবার ভারতীয় সীমান্তে হানা দিয়ে ভয় ধরিয়ে দেন। তাদের ফরোয়ার্ড লাইনে একটু গতি আছে। ভালো শটও আছে হাসান বশির ও আলীর পায়ে। ৩৮ মিনিটে রিয়াজের পায়েও দেখা গেছে সে রকম এক শট, কিন্তু ফিরিয়ে দেন গোলরক্ষক বিশাল। সত্যিকারের সুযোগ পেয়েছিল প্রথমার্ধের ইনজুরি টাইমে। সাদ্দামের চমত্কার ক্রসে বিভ্রান্ত ভারতীয় রক্ষণভাগ, গোলরক্ষকও বেরিয়ে আসেন লাইন ছেড়ে। কিন্তু বল হাসান বশিরের মাথা ছুঁয়ে চলে যায় ক্রসবার উঁচিয়ে।